Document ID: 32007R0239

РЕГЛАМЕНТ (ЕО) № 239/2007 HА КОМИСИЯТА
от 6 март 2007 година
относно подробни правила за прилагане на Регламент (ЕИО) № 404/93 на Съвета относно изискванията за съобщения в сектора на бананите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 404/93 на Съвета от 13 февруари 1993 г. относно общата организация на пазара на банани (1), и по-специално член 29a от него,
като има предвид че:
(1)
Считано от 1 януари 2007 година общата организация на пазара на банани беше съществено изменена чрез Регламент (ЕО) № 2013/2006 на Съвета от 19 декември 2006 г., за изменение на Регламенти (ЕИО) № 404/93, (ЕО) № 1782/2003 и (ЕО) № 247/2006 относно сектора на бананите.
(2)
По-специално правилата, засягащи режима на компенсаторните помощи бяха премахнати. За да наблюдава функционирането на пазара на банани, е необходимо обаче Комисията да продължава да получава информация за производството и търговията на банани, произведени в Общността. Следва да бъдат установени правила за съобщаване на такава информация от страна на държавите-членки. Съобщенията трябва да са подобни на информацията, предоставяна при предишния режим, като в същото време са възможно най-опростени. Тъй като разпоредбите относно такива съобщения, посочени в член 2, параграф 1, буква г) от Регламент (ЕО) № 2014/2005 на Комисията от 9 декември 2005 г. относно разрешителни по режима за внос на банани в Общността по отношение на банани, пуснати в свободно обращение при облагане по Общата митническа тарифа (2), са отменени, те трябва да бъдат заличени. Регламент (ЕО) № 2014/2005 следва да бъде изменен.
(3)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
1. Държавите-членки уведомяват Комисията за всеки отчетен период относно следното:
а)
количеството банани, произведени в Общността, които се търгуват:
i)
в техния район на производство;
ii)
извън техния район на производство;
б)
средните продажни цени на местните пазари за зелени банани, произведени в Общността и търгувани в техния производствен район;
в)
средните продажни цени на зелени банани на етап доставка до първо пристанище на разтоварване (неразтоварена стока) за банани, произведени в Общността и търгувани в Общността извън техния район на производство;
г)
прогнози за данните, посочени в точки а), б) и в) за двата следващи отчетни периода.
2. Районите на производство са следните:
а)
Канарските острови
б)
Гваделупа
в)
Мартиника
г)
Мадейра, Азорските острови и Алгарве
д)
Крит и Лакония
е)
Кипър.
3. Отчетните периоди за календарна година са следните:
а)
от януари до април включително
б)
от май до август включително
в)
от септември до декември включително.
Съобщенията за всеки отчетен период трябва да бъдат направени най-късно до петнадесетия ден от втория месец, който следва отчетния период.
4. Информацията, посочена в параграф 1, се изпраща по електронен път, посочен от Комисията.
Член 2
Член 2, параграф 1, буква г) от Регламент (ЕО) № 2014/2005 се заличава.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 март 2007 година.

Labels: 12
3
17
6